CELEX: 62017TN0609
Language: lv
Date: 2017-09-06 00:00:00
Title: Lieta T-609/17: Prasība, kas celta 2017. gada 6. septembrī – Francija/Komisija

13.11.2017   
            
            
               LV
            
            
               Eiropas Savienības Oficiālais Vēstnesis
            
            
               C 382/49
            
         Prasība, kas celta 2017. gada 6. septembrī – Francija/Komisija
   (Lieta T-609/17)
   (2017/C 382/61)
   Tiesvedības valoda – franču
   
      Lietas dalībnieki
   
   
      Prasītāja: Francijas Republika (pārstāvji – F. Alabrune, D. Colas, B. Fodda un E. de Moustier)
   
      Atbildētāja: Eiropas Komisija
   
      Prasījumi
   
   Prasītājas prasījumi Vispārējā tiesai ir šādi:
   
               —
            
            
               daļēji atcelt Komisijas 2017. gada 26. jūnija Īstenošanas lēmumu (ES) 2017/1144, ar ko no Eiropas Savienības finansējuma izslēdz konkrētus dalībvalstu izdevumus, kurus tās attiecinājušas uz Eiropas Lauksaimniecības garantiju fondu (ELGF) un uz Eiropas Lauksaimniecības fondu lauku attīstībai (ELFLA), ciktāl ar to ir izslēgtas noteiktas eksporta kompensācijas, ko Francijas Republika samaksājusi 2011.–2014. finanšu gadā;
            
         
               —
            
            
               piespriest Komisijai atlīdzināt tiesāšanās izdevumus.
            
         
      Pamati un galvenie argumenti
   
   Prasības pamatošanai prasītāja izvirza vienu pamatu, kurā tiek apgalvots samērīguma principa pārkāpums, jo Komisija savu lēmumu lielā mērā esot balstījusi uz pieņēmumiem par smagiem Francijas Republikas pienākumu pārkāpumiem attiecībā uz pārbaudēm par ūdens saturu tādā saldētā cāļa gaļā, kas ir paredzēta eksportam ar kompensāciju.
   Neesot pareizs apgalvojums, ka Francijas iestādes ir pieļāvušas smagus savu pienākumu pārkāpumus attiecībā uz Savienības tiesisko regulējumu un pastiprinātajiem pasākumiem, kas ieviesti kopš 2010. gada. Uz ūdens satura analīzēm attiecoties eksportam ar kompensāciju paredzētas saldētas cāļa gaļas labas, pienācīgas un tirdzniecībai piemērotas kvalitātes pārbaudes, kas tiek veiktas, pamatojoties uz Regulas Nr. 1276/2008 5. panta 4. punktu. Kā norāda prasītāja, šajos noteikumos netiekot prasīts, lai visas eksportam ar kompensāciju paredzētās saldētās cāļa gaļas fiziskās pārbaudes ietvertu laboratorijas analīzes attiecībā uz ūdens saturu.
   Tāpēc tā uzskata, ka Francijas iestādēm pašām ir jānosaka veicamie pārbaudes pasākumi ar nosacījumu, ka tie ir samērīgi, ņemot vērā attiecībā uz ELGF radīto finanšu risku. Šajā ziņā prasītāja apgalvo, ka Francijas iestādes esot ieviesušas vērienīgu un šim finanšu riskam pielāgotu kārtību.